DEĊIŻJONI TAL-KUMMISSJONI
tat-28 ta' Lulju 2006
rigward ċerti miżuri ta' protezzjoni marbuta ma' l-influwenza tat-tjur b'patoġeniċità għolja fl-Afrika t'Isfel
(innotifikata taħt dokument numru C(2006) 3350)
(Test b'rilevanza għaż-ŻEE)
(2006/532/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 91/496/KEE tal-15 ta' Lulju 1991 li tistabbilixxi l-prinċipji li jirregolaw l-organizzazzjoni tal-kontrolli veterinarji fuq l-annimali li jidħlu fil-Komunità minn pajjiżi terzi u li temenda d-Direttivi 89/662/KEE, 90/425/KEE u 90/675/KEE (1), u b'mod partikolari l-Artikolu 18(1) u (6) tagħha,
Wara li kkunsidrat id-Direttiva tal-Kunsill 97/78/KE tat-18 ta' Diċembru 1997 li tistipula l-prinċipji li jirregolaw l-organizzazzjoni tal-kontrolli veterinarji fuq prodotti li jidħlu fil-Komunità minn pajjiżi terzi (2), u b'mod partikulari l-Artikolu 22(1) u (5) tagħha,
Billi:
(1)
L-influwenza tat-tjur hija marda virali infettiva fit-tjur ta' l-irziezet u f'għasafar oħra, li tikkawża mwiet u disturbi li malajr jistgħu jiżviluppaw fi proporzjonijiet epiżootiċi li kapaċi jwasslu għal theddida serja għas-saħħa ta' l-annimali u dik pubblika u jnaqqsu sew il-qliegħ mit-trobbija tat-tjur ta' l-irziezet. Hemm riskju li l-aġent tal-marda jista' jinfirex permezz tal-kummerċ internazzjonali fit-tjur ħaj ta' l-irziezet u għasafar oħra jew il-prodotti tagħhom.
(2)
Fid-29 ta' Ġunju 2006, l-Afrika t'Isfel ikkonfermat tifqigħa ta' influwenza tat-tjur li għandha patoġeniċità għolja f'razzett ta' ratiti fil-Provinċja tal-Kap tal-Punent.
(3)
Din ir-razza tal-vajrus ta' l-influwenza tat-tjur identifikat matul it-tifqigħa huwa tas-sottotip H5N2, u għalhekk huwa differenti minn dak li bħalissa qed jikkawża l-epidemija fl-Ażja, l-Afrika ta' Fuq u l-Ewropa. It-tagħrif attwali jagħti x'tifhem li r-riskju għas-saħħa pubblika li għandu x'jaqsam ma' dan is-sottotip hu inferjuri mir-riskju tal-mikrobu li jiċċirkola fl-Ażja, li hu sottotip tal-vajrus H5N1.
(4)
Skond il-leġiżlazzjoni Komunitarja attwali, l-Afrika t'Isfel hija awtorizzata li tesporta lejn il-Komunità ratiti ħajjin u l-bajd tat-tfaqqis tagħhom u l-laħam frisk u l-preparazzjonijiet tal-laħam u l-prodotti li fihom il-laħam ta' dawn l-ispeċi biss.
(5)
Fid-dawl tar-riskju għas-saħħa ta' l-annimali bid-dħul ta' l-influwenza tat-tjur b'patoġeniċità għolja fil-Komunità, huwa xieraq li bħala miżura immedjata jiġu sospiżi l-importazzjonijiet ta' ratiti u bajd tat-tfaqqis ta' dawn l-ispeċi li jiġu mill-Afrika t'Isfel.
(6)
Apparti dan, huwa xieraq li jiġu sospiżi l-importazzjonijiet fil-Komunità mill-Afrika t'Isfel ta' laħam frisk tar-ratiti u bajd tat-tfaqqis ta' dawn l-ispeċi u l-preparazzjonijiet tal-laħam u l-prodotti tal-laħam li jikkonsistu minn jew fihom laħam ta' dawn l-ispeċi. Madankollu, soġġett għal ċerta kondizzjonijiet, meta tqis il-fatt li l-marda ġiet introdotta fl-irziezet milquta f'nofs Ġunju, huwa xieraq li tiġi pprovduta deroga għal-laħam frisk u l-preparazzjonijiet tal-laħam u l-prodotti tal-laħam li jikkonsistu minn jew fihom laħam minn tali speċi maqtula qabel l-1 ta' Mejju 2006.
(7)
L-Afrika t'Isfel applikat miżuri stretti għall-kontroll tal-mard u bagħtet aktar tagħrif lill-Kummissjoni dwar is-sitwazzjoni tal-marda li jiġġustifika s-sospensjoni ta' l-importazzjoni lill-parti milquta tat-territorju ta' l-Afrika t'Isfel.
(8)
Id-Deċiżjoni tal-Kummissjoni 2005/432/KE tat-3 ta' Ġunju 2005 li tistipula l-kundizzjonijiet tas-saħħa ta' l-annimali u tas-saħħa pubblika u mudelli ta' ċertifikat għall-importazzjoni ta' prodotti tal-laħam għall-konsum mill-bniedem minn pajjiżi terzi u li tirrevoka d-Deċiżjonijiet 97/41/KE, 97/221/KE u 97/222/KE (3), tistipula l-lista ta' pajjiżi terzi li minnhom l-Istati Membri jistgħu jawtorizzaw l-importazzjoni ta' ċerti prodotti tal-laħam u tistabbilixxi sistemi ta' trattament li huma meqjusa effikaċi fid-diżattivazzjoni tal-patoġeni rispettivi ta' ċerti mard ta' l-annimali. Bħala prevenzjoni tar-riskju tat-teħid tal-mard permezz ta' prodotti bħal dawn, jeħtieġ li jiġu applikati trattamenti adegwati skond l-istatus ta' saħħa tal-pajjiż ta' l-oriġni u l-ispeċi li minnha l-prodott huwa dderivat. Għalhekk huwa xieraq li l-importazzjonijiet ta' prodotti tal-laħam u l-preparazzjonijiet magħmula minn jew fihom laħam ta' ratatiti li joriġinaw fl-Afrika t'Isfel u soġġetti għal trattament xieraq previst f'din id-Deċiżjoni għandhom jibqgħu jiġu awtorizzati.
(9)
Hekk kif l-Afrika t'Isfel tikkomunika tagħrif ulterjuri dwar il-qagħda tal-mard rigward l-influwenza tat-tjur b'patoġeniċità għolja u l-miżuri ta' kontroll meħuda f'dak ir-rigward, il-miżuri meħuda fil-livell Komunitarju f'dak li għandu x'jaqsam mat-tifqigħa reċenti fl-Afrika t'Isfel għandhom jiġu riveduti. Din id-Deċiżjoni għandha tapplika biss sal-31 ta' Ottubru 2006.
(10)
Il-miżuri previsti f'din id-Deċiżjoni huma konformi ma' l-opinjoni tal-Kumitat Permanenti dwar il-Katina Alimentari u s-Saħħa ta' l-Annimali,
ADOTTAT DIN ID-DEĊIŻJONI:
Artikolu 1
L-Istati Membri għandhom jissospondu l-importazzjonijiet, minn din il-parti tat-territorju ta' l-Afrika t'Isfel imsemmi fl-Anness ta' din id-Deċiżjoni, ta':
(a)
ir-ratiti ħajjin u l-bajd tat-tfaqqis tar-ratiti;
(b)
il-laħam frisk tar-ratiti;
(ċ)
il-prodotti tal-laħam u l-preparazzjonijiet tal-laħam li jikkonsistu minn jew fihom laħam tar-ratiti.
Artikolu 2
1. B'deroga minn punti (b) u (c) ta' l-Artikolu 1, l-Istati Membri għandhom jawtorizzaw l-importazzjoni ta' laħam frisk, prodotti tal-laħam u preparazzjonijiet tal-laħam imsemmija f'dawn il-punti u li nkisbu minn għasafar maqtula qabel l-1 ta' Mejju 2006.
2. Fiċ-ċertifikati veterinarji mehmużin mal-konsenji tal-laħam, il-prodotti tal-laħam u l-preparazzjonijiet tal-laħam imsemmija fil-paragrafu 1, għandu jiġi inkluż il-kliem li ġej:
“Laħam frisk tar-ratiti/prodotti tal-laħam li huma magħmulin minn, jew li fihom laħam tar-ratiti/preparazzjonijiet tal-laħam li huma magħmulin minn, jew li fihom laħam tar-ratiti (*), li nkiseb minn għasafar maqtula qabel l-1 ta' Mejju 2006 skond l-Artikolu 2(1) tad-Deċiżjoni 2006/532/KE.
3. B'deroga minn punt (c) ta' l-Artikolu 1, l-Istati Membri għandhom jawtorizzaw l-importazzjoni tal-prodotti tal-laħam u l-preparazzjonijiet tal-laħam li jikkonsistu minn jew li fihom laħam tar-ratiti bil-kundizzjoni li l-laħam ikun għadda minn talanqas wieħed mill-proċessi speċifiċi msemmija taħt il-punti B, C jew D fil-Parti 4 ta' l-Anness II tad-Deċiżjoni tal-Kummissjoni 2005/432/KE.
Artikolu 3
L-Istati Membri għandhom minnufih, jieħdu l-miżuri meħtieġa biex ikunu konformi ma' din id-Deċiżjoni u jippubblikaw dawn il-miżuri. Huma għandhom jinfurmaw lill-Kummissjoni dwar dan minnufih.
Artikolu 4
Din id-Deċiżjoni għandha tapplika sal-31 ta' Ottubru 2006.
Artikolu 5
Din id-Deċiżjoni hija indirizzata lill-Istati Membri.
Magħmul fi Brussell, nhar it-28 ta' Lulju 2006.